钦定古今图书集成/明伦汇编/官常典/第607卷 > 范祥
## 钦定古今图书集成/明伦汇编/官常典/第607卷 > 范祥

按《宋史》本传：“祥字晋公，邠州三水人。进士及第，自干
州推官稍迁殿中丞，通判镇戎军。元昊围城急，祥帅
将士拒退之。请筑刘璠堡、定川砦，从之。历知庆、汝、华
三州，提举陕西银铜坑冶铸钱。祥晓达财利，建议变
盐法，后人不敢易，稍加损益，人辄不便。后复官，提举
陕西缘边青白盐，改制置解盐使，卒。嘉祐中，包拯言
‘祥通陕西盐法，行之十年，岁减榷货务使缗钱数百
万，其劳可录，官其子孙’。”景，郊社斋郎。按《食货志》：太常博士范祥，关中人也，熟其利害，尝谓两池之利甚
博，而不能少助边计者，公私侵渔之害也。傥一变法，
岁可省度支缗钱数十百万。乃画策以献。是时，韩琦
为枢密副使，与知制诰田况皆请用祥策。四年，诏祥
驰传与陕西都转运使程戡议之，而戡议与祥不合，
祥寻亦遭丧去。八年，祥复申其说，乃以为陕西提点
刑狱兼制置解盐事，使推行之。其法：旧禁盐地，一切
通商，听盐入蜀。罢九州军入中刍粟，令入实钱偿以
盐，视入钱州军远近及所指东西南盐，第优其直；东
南盐又听入钱永兴、凤翔、河中，岁课入钱，总为盐三
十七万五千大席，授以要券，即池验券，按数而出，尽
弛兵民辇运之役。又以延、庆、环、渭、原、保安、镇戎、德顺
地近乌白池，奸人私以青白盐入塞，侵利乱法，乃募
人入中池盐，予券，优其估，还以池盐偿之，以所入盐
官自出鬻，禁人私售。峻青白盐之禁，并边旧令入中
铁炭、瓦“木之类，皆重为法以绝之。其先以虚估受券
及已受盐未鬻者，悉计直使输亏官钱。”又令三京及
河中、河阳、陕、虢、解、晋、绛、濮、庆成、广济官仍鬻盐，须商
贾流通乃止。以所入缗钱市并边九州军刍粟，悉贸
榷货务钱币，以实中都。行之数年，黠商贪贾，无所侥
幸，关中之民得安其业，公私便之。皇祐元年，侍御史
知杂何郯复言改法非是。明年，遣三司户部副使包
拯驰视，还言行之便，第请商人入钱及延、环等八州
军鬻盐，皆重损其直，即入盐八州军者，增直以售。三
京及河中等处禁官鬻盐，而三司谓京师商贾罕至
则盐贵，请得公私并贸，馀禁止。皆听之。田况为三司
使，请久任祥，俾专其事。擢祥为陕西转运使，赐金紫
服。祥初言“岁入缗钱可得二百三十万。皇祐初年，入
缗钱二百二十一万；四年，二百一十五万。以四年数，
视庆历六年增六十八万，视七年增二十万。”又旧岁
出榷货务缗钱，庆历二年，六百四十七万；六年，四百
八十万。至是，榷货务钱不复出。其后，岁入虽赢缩不
常，至五年，犹及百七十八万。